10-мавзу. СУД ХАРАЖАТЛАРИ.

Режа:

1. Суд харажатлари тушунчаси ва турлари

2. Давлат божи

3. Давлат божини тўлаш миқдори ва тартиби

4. Давлат божини тўлашни кечиктириш, бўлиб-бўлиб тўлаш, тўлашдан озод қилиш тартиби ва қайтариш тартиби.

5. Ишни кўриш билан боғлиқ суд чиқимлари.

Суд харажатлари билан боғлиқ масала процессуал ҳуқуқнинг бир институти ҳисобланиб, МСИЮтКнинг 12-боби қайд этилган. Ушбу институт МСИЮтКнинг умумий қисмига тегишли яъни, умумий қоидага кўра, кўриб чиқилаётган бобнинг нормалари маъмурий ишларни кўриб чиқаришнинг барча босқичларида, шунингдек барча тоифадаги ишлар қўлланишида қўлланиши характер эга ҳисобланади.

Процессуал ҳуқуқда суд харажатлари институтининг аҳамияти таниқли процессуал олим Е.В.Васковский томонидан жуда аниқ қайд этилган: "Агар ишни суд харажатларини тўлаш билан ютган бўлса, бу ишни ютган тарафнинг тўлиқ ғалабаси эмас”. Бу жараёнда, худди урушда бўлгани каби, мағлуб бўлган кишидан товон пули олинади. Суд харажатларини қарама-қарши томон томонидан ишда ютган томон фойдасига қайтариш иш юритиш учун қилинган харажатлар учун адолатли мукофот ҳисобланади ва шу билан бирга, ҳеч бўлмаганда аксарият ҳолларда асоссиз ва нотўғри аризаларнинг кўпайишини олдини олиш воситаси бўлиб хизмат қилиши мумкин .

Бугунги кунда миллий қонунчилигимизда суд харажатларининг қонуний таърифи мавжуд эмас, бу фақат суд харажатлари давлат божи ва маъмурий ишни кўриб чиқиш билан боғлиқ чиқимлардан иборатлигини кўрсатади. Процессуал ҳуқуқнинг замонавий доктринасида суд харажатлари суд томонидан кўриб чиқиш жараёнида суд иштирокчилари томонидан тўланадиган ва одил судловни амалга ошириш учун зарур бўлган маблағларни тўлиқ ёки қисман қоплашни мақсад қилган пул суммалари сифатида белгиланади.

Айрим манбаларда суд харажатлари **иккита асосий функцияни** бажаришга мўлжалланган: компенсация ва профилактика.

**Компенсация функцияси**нинг моҳияти маъмурий иш бўйича одил судловни амалга ошириш учун давлат харажатларини қисман қоплашдир. Ушбу турдаги харажатларни қисман қоплаш, биринчи навбатда, давлат божини тўлаш (маъмурий даъво билан судга мурожаат қилишда, апелляция, кассация шикояти беришда) ва маъмурий ишни кўриб чиқишда суд тайинлаган экспертизани ўтказиш, гувоҳни чақириш, далилларни жойида кўздан кечириш, суд мажлисини видеоконференцалоқа режимида ўтказиш билан боғлиқ харажатларни ютқазган томондан ундириш орқали амалга оширилади (низони моҳиятан кўриб чиқиш натижаларига кўра).

Ўз навбатида, суд харажатларининг **профилактик функцияси** асоссиз аризаларни сонини камайтиришга, суд процессини кечиктиришга, шунингдек ишда иштирок этаётган шахсларнинг бошқа суиистеъмолларига йўл қўймасликка қаратилган.

**Ёдда тутинг!!!**

**Суд харажатлари** деганда, маъмурий ишларни кўриш ва ҳал қилиш билан боғлиқ ишда иштирок этувчи шахслар томонидан қилинадиган қонунда назарда тутилган харажатлар тушунилади.

МСИЮтКнинг 110-моддасида суд харажатлари давлат божидан ва ишни кўриш билан боғлиқ суд чиқимларидан иборат бўлади деб қайд этилган. Демак, миллий процессуал қонунчилигимизга кўра суд харажатларини қўйидаги икки турга бўлинган:

* Давлат божи
* Ишни кўриш билан боғлиқ суд чиқимлар

**2. Давлат божи**

Ўзбекистон Республикасининг «Давлат божи тўғрисида»ги Қонуни 3-моддасининг биринчи қисмига мувофиқ **давлат божи** деганда, юридик аҳамиятга молик ҳаракатларни амалга оширганлик ва (ёки) бундай ҳаракатлар учун ваколатли муассасалар ва (ёки) мансабдор шахслар томонидан ҳужжатлар берганлик учун ундириладиган мажбурий тўлов тушунилади.

Ваколатли муассасаларга ва (ёки) мансабдор шахсларга мурожаат қилаётган ва ўзига нисбатан юридик аҳамиятга молик ҳаракат ва (ёки) ҳужжатлар бериш амалга ошириладиган юридик ва жисмоний шахслар **давлат божини тўловчилари** ҳисобланади**.**

Маъмурий судларда давлат божи **ундириш объектлари** бўлиб қўйидагилар ҳисобланади:

- идоравий норматив-ҳуқуқий ҳужжатлар юзасидан низолашиш тўғрисидаги аризалардан,

- республика ижро этувчи ҳокимият органларининг, маъмурий-ҳуқуқий фаолиятни амалга оширишга ваколатли бўлган бошқа органларнинг, фуқаролар ўзини ўзи бошқариш органларининг ва улар мансабдор шахсларининг қарорлари, ҳаракатлари (ҳаракатсизлиги) юзасидан низолашиш тўғрисидаги,

- сайлов комиссияларининг ҳаракатлари (қарорлари) юзасидан низолашиш ҳақидаги,

- нотариал ҳаракатни содир этишни, фуқаролик ҳолати далолатномаларининг ёзувларини қайд этишни рад этганлик юзасидан низолашиш ёхуд нотариуснинг ёки фуқаролик ҳолати далолатномаларини қайд этиш органи мансабдор шахсининг ҳаракатлари (ҳаракатсизлиги) юзасидан низолашиш тўғрисидаги,

- давлат рўйхатидан ўтказишни рад этганлик ёхуд белгиланган муддатда давлат рўйхатидан ўтказишдан бўйин товлаганлик устидан бериладиган,

- шу жумладан зарарнинг ўрнини қоплаш ҳақидаги талаблар билан боғлиқ аризалардан (шикоятлардан),

- маъмурий судларнинг ҳал қилув қарорлари, иш юритишни тугатиш тўғрисидаги, даъвони кўрмасдан қолдириш ҳақидаги, суд жарималарини солиш тўғрисидаги ажримлар устидан бериладиган апелляция ва кассация шикоятларидан,

- шунингдек маъмурий судлар томонидан ҳужжатларнинг дубликатларини ва кўчирма нусхаларини берганлик учун.

Ўзбекистон Республикаси Олий суди Пленумининг 2019 йил 25 октябрдаги 20-сон “Маъмурий ишлар бўйича суд харажатларини ундириш амалиёти ҳақида”ги Қарорида “Иш ҳужжатларидан фотонусха кўчириш учун **давлат божи ундирилмайди** деб тушунтириш берилган.

**3. Давлат божини тўлаш миқдори ва тартиби**

Ўзбекистон Республикаси «Давлат божи тўғрисида»ги Қонунинг иловасида Давлат божи ставкаларининг миқдорлари белгиланган бўлиб, унга кўра маъмурий судларга бериладиган:

а) идоравий норматив-ҳуқуқий ҳужжатлар юзасидан низолашиш тўғрисидаги аризалар бўйича

- фуқаролардан - БҲМнинг 5 баравари

- юридик шахс ва якка тартибдаги тадбиркорлардан - БҲМнинг 20 баравари

б) давлат бошқаруви органларининг, маъмурий-ҳуқуқий фаолиятни амалга оширишга ваколатли бўлган бошқа органларнинг, фуқаролар ўзини ўзи бошқариш органларининг қарорлари, уларнинг мансабдор шахсларининг ҳаракатлари (ҳаракатсизлиги) устидан берилган аризалар (шикоятлар) бўйича:

- фуқаролардан - БҲМнинг 1 баравари

- юридик шахслар ва якка тартибдаги тадбиркорлардан - БҲМнинг 10 баравари

б1) зарарларнинг ўрнини қоплаш ҳақидаги аризалар (шикоятлар) бўйича - зарарларнинг ўрнини қоплаш ҳақидаги талаб суммасининг 2 фоизи миқдорида, бироқ БҲМнинг 1 бараваридан кам бўлмаган миқдорда

в) нотариал ҳаракатни амалга ошириш, фуқаролик ҳолати далолатномалари ёзувини рўйхатга олиш рад этилганлиги ёхуд нотариуснинг ёки фуқаролик ҳолати далолатномаларини ёзиш органи мансабдор шахсининг ҳаракатлари (ҳаракатсизлиги) юзасидан низолашиш тўғрисидаги аризалардан (шикоятлардан) - БҲМнинг 1 баравари

г) давлат рўйхатидан ўтказиш рад этилганлиги ёхуд белгиланган муддатда давлат рўйхатидан ўтказишдан бўйин товлаганлик устидан шикоят қилиш тўғрисидаги аризалар (шикоятлар) бўйича:

- фуқаролардан - БҲМнинг 1 баравари

- юридик шахслар ва якка тартибдаги тадбиркорлардан - БҲМнинг 10 баравари

д) апелляция, кассация ва назорат тартибида берилган шикоятлардан - аризалар (шикоятлар) берилганда тўланиши лозим бўлган ставканинг 50 фоизи

е) суд ҳужжатларининг дубликатларини ва кўчирма нусхаларини, шунингдек тарафларнинг ва ишда иштирок этувчи бошқа шахсларнинг илтимосига биноан судлар томонидан ишлардан бериладиган бошқа ҳужжатларнинг кўчирма нусхаларини бериш тўғрисидаги аризалардан - ҳужжатнинг ҳар бир бети учун — БҲМнинг 2 фоизи

Кичик тадбиркорлик субъектлари амалга оширадиган тадбиркорлик фаолияти доирасида судларга мурожаат қилиш чоғида ушбу банднинг «а» — «г» ва «е» кичик бандларида кўрсатилган белгиланган ставканинг 50 фоизи миқдорида давлат божи тўлайди.

Фуқаролар давлат органларининг ва бошқа ташкилотларнинг давлат хизматларини кўрсатиш билан боғлиқ қарорлари, ҳаракатлари (ҳаракатсизлиги) устидан судларга мурожаат қилганда ушбу банднинг «б» кичик бандида кўрсатилган давлат божини белгиланган ставканинг 50 фоизи миқдорида тўлайди. Бунда давлат божининг қолган қисми қонунда белгиланган тартибда ишни кўриш натижалари бўйича ундирилади.

Ўзбекистон Республикаси Олий суди Пленумининг 2019 йил 25 октябрдаги 20-сон “Маъмурий ишлар бўйича суд харажатларини ундириш амалиёти ҳақида”ги Қарорида давлат божи қачонгача тўланиши, бир нечта талаб ёки бир нечта аризалари бўйича тўланиш тартиблари бўйича тушунтириш берган

Жумладан, Пленум қароринг 5-бандида агар қонунда бошқача белгиланмаган бўлса (масалан, тўловчи давлат божини тўлашдан озод қилинган ёки суд давлат божи тўлашни кечиктирган ёхуд бўлиб-бўлиб тўлашга рухсат берган бўлса) давлат божи ариза, шикоят судга берилгунга қадар тўланади деб тушунтириш берилган.

Агар муайян судда кўрилиши керак бўлган бир нечта аризалар бўйича давлат божи бир тўлов топшириқномаси билан тўланган бўлса, тўлов топшириқномаси ишлардан бирига илова қилинади.

Қолган ишларга судья томонидан тўлов топшириқномаси санаси ва рақами кўрсатилган ҳамда тўлов топшириқномаси қўшиб қўйилган ишга ҳавола қилинган ҳолда давлат божи тўланганлиги тўғрисида белги қўйилади (маълумотнома тузилади).

Шунингдек, Пленум қарорининг 6-бандида тўланиши лозим бўлган давлат божи миқдори аризачи судга мурожаат қилаётган талабининг турига қараб қонун ҳужжатларида белгиланган ставкалар бўйича аниқланади. Бир нечта мустақил талаблардан иборат бўлган аризалардан давлат божи ҳар бир талаб бўйича, ушбу талаб учун белгиланган тегишли ставкалар бўйича алоҳида ундирилади.

“Давлат божи тўғрисида”ги Қонуннинг 19-моддасига кўра учинчи шахслар ишга мустақил талаблар билан киришганида давлат божи умумий асосларда ундирилади.

Ўзбекистон Республикаси Олий суди Пленумининг 2019 йил 25 октябрдаги 20-сон “Маъмурий ишлар бўйича суд харажатларини ундириш амалиёти ҳақида”ги Қарорининг 8-бандида “Ариза бир неча шахс томонидан биргаликда тақдим этилганда, давлат божи мазкур турдаги талаб учун белгиланган миқдордан ошмаслиги лозим. Бирлаштирилган бир ёки бир неча талаблар суд томонидан алоҳида иш юритишга ажратилганда, қонун ҳужжатлари талабларига мувофиқ тўланган давлат божи қайта ҳисоблаб чиқилмайди ва қайтарилмайди. У алоҳида ажратилган иш юритиш бўйича ҳисобга олинади, бу ҳақда судья томонидан тегишли маълумотнома тузилади ва иш материалларига қўшиб қўйилади” деб қайд этилган.

**4. Давлат божини тўлашни кечиктириш, бўлиб-бўлиб тўлаш, тўлашдан озод қилиш тартиби ва қайтариш тартиби.**

“Давлат божи тўғрисида”ги Қонуннинг 19-моддасида “Пул маблағлари мавжуд бўлмаган ва бу хизмат кўрсатувчи банк томонидан тасдиқланган тақдирда, тадбиркорлик фаолияти билан шуғулланувчи юридик ва жисмоний шахсларга суднинг ажримига кўра давлат божини кечиктириб тўлашга рухсат берилиши мумкин. Банк тасдиғида судга мурожаат қилинган санадан кўпи билан **уч кун** олдинги сана қайд этилган бўлиши керак” деб қайд этилган.

Ўзбекистон Республикаси Олий суди Пленумининг 2019 йил 25 октябрдаги 20-сон “Маъмурий ишлар бўйича суд харажатларини ундириш амалиёти ҳақида”ги Қарорининг 9-бандида кўрмасдан қолдирилган ариза такроран берилганда давлат божи қайтадан умумий асосларда тўланиши белгилаб ўтилган. Шунингдек, ариза кўрмасдан қолдирилган ёки қайтаришга асос бўлган шартлар бартараф этилгандан сўнг такроран берилган ҳолда аризага, агар қонунда белгиланган, давлат божини бюджет тасарруфига ўтказиш вақтидан ҳисобланадиган бир йиллик даъво муддати тугамаган бўлса, давлат божи тўланганлиги ҳақидаги дастлабки ҳужжат илова қилинишига йўл қўйилади

Пленум қароринг 10-бандида асосан судга давлат божи тўланмаган ариза келиб тушганда, судья қонун бўйича давлат божини тўлашдан озод қилинган шахслар рўйхатига аризачи кириши ёки кирмаслигини текшириши шартлиги, Агар аризачи қонунга кўра, давлат божини тўлашдан озод қилинмаган бўлса ва аризада уни тўлашни кечиктириш, бўлиб-бўлиб тўлаш ҳақида илтимоснома мавжуд бўлмаса, шунингдек почта харажатлари тўланмаганда, судья тўланиши лозим бўлган давлат божи, почта харажатлари суммасини ҳамда ушбу камчилик бартараф қилингандан сўнг аризачининг умумий тартибда такроран мурожаат қилиш ҳуқуқини кўрсатган ҳолда аризани қайтариш тўғрисида ажрим чиқариши (МСИЮтК 134-моддаси) тўғрисида тушунтириш берилган.

Қонун бўйича судья маъмурий судга мурожаат қилишда тўланиши лозим бўлган давлат божини тўлашдан тўлиқ ёки қисман озод этиш ҳуқуқига эга эмаслигини назарда тутиш лозим. Бироқ, аризачининг мулкий аҳволидан келиб чиқиб, (масалан, иш ҳақи (даромади), унинг мулкида бўлган мол-мулклари, банкдаги маблағлари, вояга етмаган фарзандлари, бошқа қарамоғидагилар тўғрисидаги маълумотлар ва ҳ.к.) судья давлат божини тўлашни кечиктиришни ёки бўлиб-бўлиб тўлаш масаласини аризани иш юритувга қабул қилиш ва ишни қўзғатиш тўғрисидаги ажримда ёки аризачининг илтимосномасини қаноатлантириш ҳақидаги алоҳида ажримда ҳал қилишга ҳақли.

Давлат фойдасига ундириладиган давлат божини кечиктириш, бўлиб-бўлиб тўлаш масаласини ҳал қилишда, суд уларнинг бу харажатларни қисман ёки бир йўла тўлашга қурби етмаслигини тасдиқловчи ҳолатлар мавжудлиги ҳақидаги далилларни текшириши лозимлиги, пул маблағларининг мавжуд эмаслиги тўғрисидаги банкнинг тасдиғи судга мурожаат қилинган санадан **кўпи билан уч кун** **олдинги сана** билан қайд этилган бўлиши лозилиги Пленум қарорининг 10-бандида қайд этилган.

Давлат божи қонунда талаб қилинганидан ортиқча миқдорда тўланган бўлса, шу ортиқча тўланган қисми, бошқа ҳолларда эса тўлиқ ҳажмда қайтарилади.

**5. Ишни кўриш билан боғлиқ суд чиқимлари**

Суд харажатлари давлат божидан ташқари ишни кўриш билан боғлиқ бўлган чиқимларга бўлинади. Ишни кўриш билан боғлиқ бўлган чиқимларга қуйидагилар киради:

- суд хабарномалари ва суд ҳужжатларини юбориш билан боғлиқ почта харажатларидан,

- суд тайинлаган экспертизани ўтказиш,

- гувоҳни чақириш,

- далилларни жойида кўздан кечириш,

- суд мажлисини видеоконференцалоқа режимида ўтказиш билан боғлиқ харажатлардан,

- шунингдек ишни кўриш билан боғлиқ бошқа харажатлардан иборатдир.

Почта харажатларининг суммаси суд томонидан белгиланади, бироқ бу сумма базавий ҳисоблаш миқдорининг **ўндан бир қисмидан** ошмаслиги керак ва суднинг депозит ҳисобварағига киритилиши лозим.

Суд мажлисини видеоконференцалоқа режимида ўтказиш билан боғлиқ харажатларнинг суммаси суд томонидан белгиланади ва ишда иштирок этувчи шахслардан ишни кўриб чиқиш натижалари бўйича МСИЮтКнинг 115-моддасига мувофиқ ундирилади.

Экспертлар, мутахассислар, гувоҳлар ва таржимонларга судга келиш билан боғлиқ бўлган йўлкира, хона ижараси бўйича харажатларнинг ўрни қопланади ва кундалик харажатлар учун ҳақ тўланади.

Экспертлар, мутахассислар ва таржимонлар суднинг топшириғи бўйича бажарган иш уларнинг хизмат вазифалари доирасига кирмаса, улар бу иш учун ҳақ олади.

Экспертлар, мутахассислар ва гувоҳларга тўланиши лозим бўлган сумма тегишли илтимоснома билан мурожаат қилган ишда иштирок этувчи шахс томонидан суднинг депозит ҳисобварағига олдиндан ўтказилади. Агар илтимоснома иккала тарафга тегишли бўлса, талаб қилинадиган суммани улар тенг бўлиб ўтказади. Агар экспертиза суднинг ташаббуси билан тайинланса, тўланиши лозим бўлган сумма экспертга суд томонидан депозит ҳисобварағидан тўланади. Бу суммалар ишда иштирок этувчи шахслардан МСИЮтКнинг 115-моддасига мувофиқ ундирилиб, суднинг депозит ҳисобварағига ўтказилади. Экспертлар, мутахассислар, гувоҳлар ва таржимонларга тегишли бўлган суммалар улар ўз вазифаларини бажарганларидан кейин суд томонидан тўланади.

Умумий қоидага кўра, ҳал қилув қарори қайси тарафнинг фойдасига чиқарилган бўлса, суд шу тарафга иккинчи тарафдан, гарчи бу тараф давлат даромадига тушадиган суд харажатларини тўлашдан озод этилган бўлса-да, иш бўйича қилинган ҳамма харажатларни ундириб беради

Суд харажатлари ишда иштирок этувчи шахсларнинг қаноатлантирилган талаблар миқдорига мутаносиб равишда уларнинг зиммасига юклатилади.

Ҳал қилув қарори ўз фойдасига чиқарилган тарафга иш бўйича қилинган барча суд харажатларининг ўрни, гарчи бошқа тараф давлат божини тўлашдан озод этилган бўлса ҳам ушбу бошқа тараф ҳисобидан қопланади.

Аризачи тўлашдан белгиланган тартибда озод қилинган давлат божи, агар жавобгар бож тўлашдан озод қилинмаган бўлса, қаноатлантирилган талаблар миқдорига мутаносиб равишда жавобгардан республика бюджети даромадига ундирилади.

Аризачининг талаблари у судга мурожаат қилганидан сўнг жавобгар томонидан ихтиёрий равишда қаноатлантирилса, суд харажатлари жавобгарнинг зиммасига юклатилади.

Давлат божи тўлашдан озод қилинган давлат органлари ҳамда бошқа шахслар томонидан юридик шахслар ва фуқароларнинг манфаатларини кўзлаб арз қилинган талабларни қаноатлантириш рад этилган ёки улар қисман қаноатлантирилган тақдирда, давлат божи манфаатлари кўзланиб ариза тақдим этилган шахслардан талабларнинг қаноатлантирилиши рад этилган қисмига мутаносиб равишда ундирилади.

Ишда иштирок этувчи шахслар суд харажатларини тақсимлаш тўғрисида келишиб олса, суд ушбу келишувга мувофиқ ҳал қилув қарорини қабул қилади.

Ишда иштирок этувчи шахсларнинг апелляция, кассация шикояти бериш билан боғлиқ ҳолда қилган суд харажатлари МСИЮтКнинг 115-моддада баён этилган қоидаларга мувофиқ тақсимланади.

НАЗОРАТ САВОЛЛАРИ:

1. Суд харажатлари деб нимага айтилади?

2. Суд харажатларини жорий этишдан кўзланган мақсад нимада?

3. Суд харажатларининг қандай турлари мавжуд?

4. Суд харажатларининг функцияси ҳақида?

5. Давлат божига мисоллар келтиринг.

6. Давлат божи нима ва унинг қандай турлари мавжуд?

7. Маъмурий судларда давлат божи нималардан ундирилади?

8. Ишни кўриш билан боғлиқ боғлиқ чиқимларга нималар киради?

9. Кимлар суд харажатларини тўлашдан озод қилинади?

10. Суд харажатларини қайтариш учун нималар асос бўлади?

11. Тарафлар ўртасида суд харажатларини тақсимлаш деганда нимани тушунасиз?